Coenie de Villiers skenk boeke aan Akademia • Akademia
Die bekende sanger en radio- en TV-persoonlikheid Coenie de Villiers het onlangs 'n waardevolle skenking van joernalistiek- en kommunikasieboeke – veral oor die uitsaaiwese – aan Akademia se mediasentrum geskenk.
De Villiers, wat al vir dekades lank self uitsaai en ook op tersiêre vlak media-opleiding gedoen het, vertel dat hy die boeke in die loop van sy praktiese en akademiese loopbaan versamel het. "Ek het hierdie boeke self gebruik om beter te kan uitsaai."
"Ek voel baie sterk oor gestruktureerde en professionele opleiding vir uitsaaiers", sê De Villiers. "Ek het besluit om die boeke aan Akademia te skenk omdat ek 'n passie vir radio het en die instelling opleiding deur middel van 'n graad in kommunikasie en joernalistiek aanbied. Dit is die logiese keuse om die boeke aan hierdie instelling te skenk."
Hierdie boeke dek 'n wye verskeidenheid ondwerpe binne die media- en kommunikasievakgebied. Die meeste boeke handel oor uitsaaijoernalistiek, met spesifieke fokus op radio-uitsendings. Daar is ook boeke wat in die algemeen handel oor die vervaardiging van radioprogramme. Van die handboeke fokus op die verskillende skryfstyle vir verskillende uitsaaiprogramme en -mediums, asook op doeltreffende joernalistiek.
Dr. Alé Steyn, departementshoof van tale en kultuurwetenskappe by Akademia, noem dat dié departement veral dankbaar is oor die skenking, omdat heelwat van die boeke as aanvullende bronne vir bestaande modules gebruik kan word. "Dit is belangrik dat studente aan 'n wye verskeidenheid gehaltebronne blootgestel word, sodat hulle 'n sin vir hulle vakgebied en 'n kritiese ingesteldheid kan kweek."
Me. Elsje van Jaarsveld, bekende radio-omroeper en kommunikasiedosent by Akademia, sê dat radio en televisie baie van advertensie afhanklik is, dus is sy veral dankbaar vir die boeke wat leiding gee oor advertensies en verkope. "Die nuttige skenking word afgerond met suiwer korporatiewe kommunikasiehandeboeke wat ons studente kan toerus om binne 'n organisasie goeie verhoudings te bou met al die belangegroepe."
Akademia gebruik lankal reeds 'n digitale biblioteek, maar het vanjaar vir die eerste keer die deure van 'n eie mediasentrum op die Centurion-kampus geopen. "Wanneer die publiek nuttige boeke skenk, help hulle bou aan 'n goeie mediasentrum – iets wat onontbeerlik is vir enige hoëronderwysinstelling," sê Steyn. "Die mediasentrum is 'n bymekaarkomplek waar idees gevorm en uitgeruil word en waar studente en akademici die geleentheid kry om met van die kernbronne in hul vakgebiede om te gaan. 'n Mediasentrum is die ruggraat van 'n universiteit."
Sinvolle skenkings kan Akademia se akademiese bedrywighede bevorder. Indien jy van waardevolle bronne kennis dra wat Akademia se mediasentrum kan aanvul, stuur 'n e-pos aan vriende@akademia.ac.za of klik hier.
Coenie de Villiers, bekende sanger, radio- en TV-persoonlikheid, het onlangs waardevolle kommunikasieboeke aan Akademia geskenk vir gebruik om opkomende kommunikasiekundiges en joernaliste verder toe te rus.